Il-Partit Nazzjonalista qal li l-pilloli tal-kontraċezzjoni għandhom jitqiesu bħala mediċina essenzjali. Fi stqarrija, il-PN qal li dan mhux biss għaliex dawn il-pilloli (oral contraceptive pills) għandhom il-funzjoni ta' kontraċezzjoni, imma għaliex dawn il-pilloli jintużaw għall-kundizzjonijiet numerużi li jaffettwaw is-saħħa tal-mara. "Il-Gvern għandu jpoġġi numru ta' OCPs fuq il-formolarju tal-mediċini sabiex dawn jibdew jingħataw b'xejn, speċjalment f'każijiet fejn nisa m'għandhomx il-mezzi finanzjarji biex jixtru dawn il-mediċini," qal il-PN. Fl-istqarrija tiegħu ffirmata mill-MPs Claudette Buttigieg u Stephen Spiteri, il-PN qal li l-Gvern għandu wkoll jaħdem fuq l-aċċessibilità vera tal-OCPs billi jassigura, mhux biss li dawn il-mediċini jkunu fis-suq imma jassigura wkoll li dawk l-OCPs li ma jkunux fuq il-formolarju jinbiegħu bi prezz li jintlaħaq aktar minn firxa wiesgħa ta' nisa. "Minn naħa l-oħra, huwa totalment inaċċettabbli u irresponsabbli li politiċi li jridu jiskurjaw punti man-nies, jagħmlu dikjarazzjonijiet populisti, fosthom li OCPs għandhom jkunu aċċessibli mingħajr riċetta tat-tabib. Huwa fatt magħruf sew li numru ta' OCPs jista' jkollhom side-effects qawwija ħafna li jistgħu jkunu ta' detriment serju għal min jieħodhom bla parir mediku. L-istess riċetta tat-tabib għandha wkoll tkun ta' inċentiv sabiex in-nisa jżuru lit-tobba b'mod regolari u b'hekk jieħdu ħsieb aktar ta' saħħithom b'mod preventiv," qal il-PN. Fil-bidu ta' April, Newsbook.com.mt kien għamel kuntatt mal-Kamra tal-Ispiżjara dwar il-birth control pills out of stock. Mistoqsija: Il-Kamra tal-Ispiżjara hija mgħarrfa li hemm għadd ta' birth control pills li huma out of stock f'Malta? Tweġiba: Il-Kamra ma tiġix mgħarrfa bl-ebda mod uffiċjali dwar xi mediċini speċifiċi li jistgħu jkunu out of stock min jum għal ieħor. M: Kemm ilha tippersisti din il-problema? T: Dawn il-problemi ta' out of stock huma riżultat ta' ħafna fatturi li jinkludu nuqqasijiet ta' materja prima, fil-manifattura, fil-ħażna, u fid-distribuzzjoni ta' mediċini lejn pajjiżna. M: Għalfejn skattat din il-problema? T: Primarjament minħabba l-effetti indiretti ta' BREXIT u issa tal-COVID-19. M: Il-Kamra tal-Ispiżjara tista' ssolvi din il-problema b'xi mod? T: Le, din hija problema tal-importaturi tal-medicini li minnhom jiddependu l-ispiżeriji u l-ispiżjara tagħna. F'April Newsbook.com.mt staqsa lill-Ministeru għas-Saħħa għadd ta' mistoqsijiet dwar is-suġġett. Il-Ministeru għas-Saħħa jaf li hemm għadd ta' birth control pills li huma out of stock f'Malta? Kemm ilha tippersisti din il-problema? Għalfejn skattat din il-problema? Il-Ministeru kif se jsolvi din il-problema? Kelliema għall-Ministeru qalet li "l-birth control pills mhumiex mediċina li tinsab fuq il-formularju tal-Gvern, għaldaqstant huma aġenti fil-qasam privat li jimpurtaw il-mediċina." Mediċina ġdida għall-kanċer tas-sider b'xejn mill-Gvern .td_uid_3_5ee4d5ccc712f_rand.td-a-rec-img{text-align:left}.td_uid_3_5ee4d5ccc712f_rand.td-a-rec-img img{margin:0 auto 0 0}